Na podlagi 28. člena Statuta Strokovnega združenja fizioterapevtov Slovenije, je izvršilni odbor Strokovnega združenja fizioterapevtov Slovenije, na seji dne 15.7.2025 sprejel

**Pravilnik o organizacijski in stroškovni ločenosti izvajanja upravnih nalog javnega pooblastila od ostalih dejavnosti ZFS**

**1. člen**

**(vsebina in namen)**

(1) S tem Pravilnikom Strokovno združenje fizioterapevtov Slovenije (v nadaljevanju: ZFS) podrobneje določa organizacijo in financiranje izvajanja upravnih nalog javnega pooblastila, ločeno od ostalih dejavnosti ZFS.

(2) Izvajanje javnih pooblastil obsega:

* vodenje registra izvajalcev fizioterapevtske dejavnosti,
* izvajanje strokovnega nadzora s svetovanjem,
* izdaje, podaljševanja in odvzema licenc,
* v soglasju z ministrom, pristojnim za zdravje, izdajanje pravilnikov, s katerimi se podrobneje uredi področje fizioterapije.

(3) ZFS pri svojem delovanju in izvajanju nalog javnega pooblastila, ki se financirajo iz proračunskih sredstev, dosledno upošteva načelo gospodarnosti ter posluje v skladu z Zakonom o izvrševanju proračunov v Republiki Sloveniji in Zakonom o javnih financah.

(4) Izvajanje ostalih dejavnosti ZFS obsega naloge, kot so opredeljene v Statutu ZFS.

**2. člen**

**(ločeno opravljanje nalog)**

(1) ZFS pri opravljanju nalog zagotavlja ustrezno ločeno evidenco obsega del in nalog zaposlenih v ZFS, ki izvajajo naloge javnega pooblastila.

(2) ZFS zagotavlja izvajanje nalog javnega pooblastila z zaposlenimi delavci in njihovimi nalogami, kot so opredeljene v Pravilniku o sistemizaciji delovnih mest.

**3. člen**

**(ločeno računovodstvo)**

(1) ZFS pri poslovanju zagotavlja ustrezno ločeno računovodstvo in vodi ločene računovodske evidence poslovanja iz naslova opravljanja nalog javnega pooblastila, od ostalih dejavnosti ZFS.

(2) ZFS vodi prihodke iz naslova javnih pooblastil ločeno od prihodkov iz naslova drugih prihodkov (članarina, vpisnina, kotizacije, donacije, darila, drugi viri), v skladu z načeli stroškovnega računovodstva in računovodskih standardov.

(3) ZFS za izvajanje nalog javnih pooblastil vodi v okviru računovodskega sistema ločene računovodske evidence na način, kot da bi se naloge javnih pooblastil opravljale v pravno samostojnem pravnem subjektu, in sicer se vodi:

- ločena evidenca za vsako vrsto javnega pooblastila po vrsti in obsegu opravljenih nalog v posameznem koledarskem letu,

- za vsako vrsto javnega pooblastila ovrednotena vrednost (strošek) izvedbe nalog javnega pooblastila.

(4) ZFS za izvajanje nalog ostalih dejavnosti, ki niso naloge javnega pooblastila in so opredeljene v Statutu vodi ločen računovodski sistem in računovodske evidence, po vrsti in obsegu opravljenih nalog.

(5) Notranji računovodski sistemi ZFS temeljijo na dosledno uporabljenih in objektivno upravičenih načelih stroškovnega računovodstva, tako da je mogoč pregled in nadzor nad stroški za vsako od nalog javnega pooblastila.

(6) ZFS ne sme s prejetimi denarnimi sredstvi za izvajanje nalog javnega pooblastila financirati drugih nalog in dejavnosti, ki jih izvaja po Statutu.

**4. člen**

**(sistem stroškovnega računovodstva)**

(1) ZFS pri vodenju računovodskih evidenc za opravljene naloge javnega pooblastila za razporejanje stroškov uporabi metodo popolno alociranih stroškov (metoda FAC) in sistem obračunavanja stroškov po aktivnostih (sistem ABC). Sistem stroškovnega računovodstva mora za vsako finančno leto temeljiti na metodi, določeni s tem splošnim aktom.

(2) ZFS zagotovi opis sistema stroškovnega računovodstva, v katerem so navedene glavne kategorije, v katere se združujejo stroški, ter pravila, ki se uporabljajo za razporejanje stroškov, prihodkov, sredstev in obveznosti.

(3) ZFS podatke o stroških vodi glede na vrsto stroškov, in sicer ločeno celotne stroške skupaj ter ločeno stroške storitev po posamezni vrsti javnega pooblastila, na način delitve iz drugega in tretjega odstavka prejšnjega člena.

(4) Vse metode razporejanja stroškov morajo biti natančno dokumentirane, transparentne in razkrite do podrobnosti, ki omogočajo jasen pregled razmerja med stroški in cenami posameznih nalog javnega pooblastila. Vsi vidiki postopka razporejanja stroškov, vključno s stroškovnimi izračuni, tehniko zbiranja podatkov ter metodami določanja vrednosti morajo biti pregledni in razpoložljivi za preverjanje.

(5) Sistem stroškovnega računovodstva mora temeljiti na načelih stroškovnega računovodstva, veljavnih računovodskih standardih in zakonodaji ter v največji možni meri slediti priporočilom in smernicam s področja stroškovnega računovodstva in ločenih računovodskih evidenc.

**5. člen**

**(razporejanje stroškov)**

(1) V okviru računovodskega sistema se stroški, ki nastanejo pri izvajanju nalog javnega pooblastila razporedijo na naslednji način:

1. stroški, ki jih je mogoče neposredno pripisati določeni vrsti javnega pooblastila, se pripišejo temu javnemu pooblastilu;
2. skupni stroški, ki jih ni mogoče neposredno pripisati določenemu javnemu pooblastilu:
* kadarkoli je mogoče, se porazdelijo na podlagi neposredne analize vira samih stroškov, v sorazmerju glede na obseg in vrsto opravljene naloge;
* kadar neposredna analiza ni mogoča, se skupne stroškovne kategorije porazdelijo na podlagi posredne povezave z drugo stroškovno kategorijo ali skupino stroškovnih kategorij, za katero je mogoč neposreden prenos ali dodelitev; posredna povezava temelji na primerljivih stroškovnih strukturah;
* kadar z neposrednimi in tudi s posrednimi ukrepi ni mogoče porazdeliti stroškov, se stroškovna kategorija porazdeli na podlagi splošnega porazdelitvenega faktorja, ki se izračuna s pomočjo koeficienta vseh izdatkov, ki so neposredno ali posredno pripisani ali dodeljeni posamezni opravljeni nalogi, ki se izvaja kot javno pooblastilo.

**6. člen**

**(razporejanje prihodkov)**

(1) Prihodki ZFS iz naslova javnih pooblastil se neposredno razporejajo na posamezne naloge iz javnega pooblastila, na katere se nanašajo.

(2) V primeru, ko neposredno razporejanje na podlagi računovodskih podatkov ali podatkov iz sistema zaračunavanja ni možno, se prihodke razporedi na podlagi mesta njihovega nastanka.

**7. člen**

**(revizija)**

(1) Letni ločeni računovodski izkazi ZFS kot izvajalca javnih pooblastil se letno revidirajo. Minimalni obseg revizije mora zajemati revizijo:

* vhodnih podatkov v modelu stroškovnega računovodstva primerjano z revidiranimi podatki finančnih poročil;
* stroškov primerjano z revidiranimi podatki finančnih poročil;
* obsega stroškov, ki so razporejeni na izvajanje nalog javnega pooblastila;
* razporejanja vhodnih stroškov v fazi razporejanja.

**8. člen**

**(poročanje, nadzor)**

(1) ZFS letno poroča ministrstvu za zdravje o obsegu in vrstah izvedenih nalog javnega pooblastila na način, da predloži letno končno poročilo o opravljenih nalogah javnega pooblastila in letno poročilo o namenski porabi odobrenih sredstev, prejetih za izvajanje nalog javnega pooblastila.

(2) Nadzor nad namensko porabo sredstev za izvajanje nalog javnega pooblastila v skladu z zakonom opravlja ministrstvo za zdravje ter drugi pristojni organi.

(3) ZFS na zahtevo ministrstva za zdravje ali drugega pristojnega organa omogoči pregled poslovanja iz naslova nalog javnega pooblastila.

**9. člen**

**(prehodna in končna določba)**

(1) Ta splošni akt začne veljati naslednji dan po sprejemu.

Ljubljana, 15. 7. 2025

Strokovno združenje fizioterapevtov Slovenije

dr. Tine Kovačič, predsednik ZFS



